STILTETYD STILTETYD: Mislukking | News24
STILTETYD STILTETYD: Mislukking
DAAR is maar min mense wat gemaklik is met mislukking. Die samelewing propageer baie sterk die beeld van sukses en prestasie. Ons praat ook nie van groot terugslae nie.
Ons praat ook van die daaglikse mislukkings of verbeelde mislukkings. Dalk verspeelde geleenthede. Hoe hanteer mense gewoonlik mislukking?
'n Mens sou ontkenning kon gebruik as oorlewingstrategie. Mens sou ook in sak en as gaan sit en opgee op die lewe. Mens sou natuurlik ook jou lewe in 'n ander "raampie" kon plaas.
Maw jy herinterpreteer 'n bepaalde negatiewe gebeurtenis in jou denke en sien dit in 'n positiewe lig. Jy werk met 'n ander verwysingsraamwerk of kyk deur 'n ander "lens" na die werklikheid.
Die illustrasie wat die Bybel gebruik om mislukking te hanteer help dalk. In Jeremia 18: 1-9 word die prentjie van 'n pottebakker aan ons geskets. Hy is halfpad besig met sy meesterwerk op die pottebakkerswiel dan loop iets in die skeppingsproses skeef.
Onmiddelik stop hy alles en neem die klei en vorm dit weer tot 'n vormlose hopie. Let op dat hy dit nie weggooi nie. Hierdie keer maak hy iets anders daarmee. Dalk nie meer 'n beker nie, maar 'n slaaibordjie.
As die profeet Jeremia so kyk na wat gebeur dink hy aan die "mislukkings" van Israel, God se volk destyds.
Jeremia besef skielik hoe God met mislukking werk. God verreken die skade en besluit dan om met die mislukte klei, in die geval Israel voor te begin. Hy raak nie ontslae van die klei nie, hy herskep dit.
Wil jy nie vandag jou mislukte ideale of lewe voor God kom neersit nie? Laat Hy jou opnuut op die lewenswiel vorm. By die kruis het God uit die verbryseling van Sy Seun op Golgota nuwe lewe kon skep. Jy het dalk misluk, maar jy is nie 'n mislukking nie.
Nee, vertrou jou lewe aan die Here toe. Hy kan 'n meesterstuk met stukkende skerwe en mislukte klei skep. Maak dit jou gebed vir die nuwe jaar: "Doen slegs U wil Heer, u wil met my,"